Kjøpte ni Think fra Norge - etter tre år sviktet batteriene
Det var i 2009 at Gävle skulle bli en foregangskommune for elbiler i Sverige, og gikk til innkjøp av ni elbiler fra Think. Bilene skulle blant annet inngå i et prosjekt der vanlige familier kunne leie bilen for 2500 kroner måneden. Ifølge det svenske bilbladet Teknikens Värld var nybilprisen 332.000 svenske kroner. I norske kroner gir det innkjøpskostnader for bilene på drøyt 2,5 millioner kroner. Det er uhorvelig mye dyrere - men selvsagt mer miljøvennlig - enn tilsvarende småbiler med forbrenningsmotor. - Etter tre år, da prosjektet skulle avsluttes, fikk vi problemer med bilene. Det dreide seg om varsellampene for kollisjonsputene og at batteriene ikke ville lade. Siden det ikke er noen serviceorganisasjon for Think i Sverige, ble det for dyrt å ta bilene til Norge for reparasjon, sier anleggssjef i Gävle Energi, Nils Westling. Bilene ble derfor lagt ut for salg på bilauksjonen KVD Kvarndammen, med en utropspris på 25.000 kroner. - Vi fikk 337.000 kroner (svenske, red anm) for de seks bilene, sier Westling. Bare et par av dem skal være kjørbare, og samtlige var belagt med kjøreforbud, ifølge Teknikens Värld.Think-bilene som ble kjøpt inn var av den første Think-generasjonen, opplyser Westling. Ifølge ham betalte de ikke ytterligere 1500 kroner i måneden i batterileie for hver av bilene, slik Teknikens Värld skriver. Bilene har gått som testbiler hos vanlige familier og som poolbiler i det kommunale selskapet Gävle Energi. - Vi er utrolig godt fornøyde med bilene i bruk. De som har kjørt dem er superfornøyde, sier Westling. I dag har selskapet 17 Volkswagen Touran som drives av biogass fra mat- og kloakkavfall.Ved utgangen av september var det registrert 1186 eksemplarer av Think i Norge, ifølge Opplysningsrådet for Veitrafikken. Ford-forhandleren RøhneSelmer i Sandvika utenfor Oslo er et av flere verksteder som reparerer og utfører service på Think. Forhandleren har ansvar for bilene de selv har solgt (garanti/reklamasjon). De utfører også service og reparasjoner på Think-modeller fra hele Norden, til vanlige priser. Erfaringen til forhandleren er at levetiden på batteriene er cirka ti år. - Feil på elektronikken kan føre til at varsellampen for kollisjonsputen lyser. Dette gjelder kun enkelte modeller. Det er mye som kan skje med batteriene underveis, for eksempel at softwaren må oppgraderes, de må kalibreres eller at styreenheten må byttes ellers repareres, opplyser servicemarkedssjef Richard Ax hos RøhneSelmer.Elbiler har noen få, men dyre komponenter. - Selv om batteriene er dyre, vil jeg tro at motorstyring til en premium-modell koster like mye som en motorstyring til Think. Vi utfører reparasjoner i alle kostnadsklassr, fra en softwareoppgradering som tar en time og koster 1500 kroner til bytte av batteriene, som koster 140.000 kroner. Men det siste tror jeg bare et par stykker har gjort. Dette er i mange tilfeller tett oppunder bilens verdi, sier han. Men mange av Think-eierne har også kjørt feilfritt i snart 100.000 kilometer, opplyser Ax.Kommunikasjonsleder, Norsk Elbilforening, Petter Haugneland sier at bruktprisen er en risiko når man skal være pionér og bidra til teknologiutvikling for utslippsfrie biler. - Vi vil anta at risikoen har blitt mindre med de nye elbilene fra større internasjonale bilprodusenter, sier Haugneland. Han mener Think har vært viktig for å berede grunnen for elbilsuksessen i Norge. Nordmenn kunne kjøpe Think og Buddy når det ikke fantes elbiler fra internasjonale bilprodusenter. Derfor har Norge noen års forsprang på resten av Europa i elbilsalget, ifølge Haugneland. Les test av Think: Elegant og tøff - men svikter på sikkerhet.
Gävle kommune kjøpte norske Think-biler for 2,5 millioner svenske skattekroner. Etter tre år var eventyret slutt. Batteriene ville ikke lade, og bilene selges på billigsalg.